जयललिता करेंगी डीएमके के खिलाफ कार्रवाई?  
तमिलनाडु में भारी जीत के बाद एआईएडीएमके अध्यक्ष जयललिता ने अपने मुख्य प्रतिद्वंद्वी डीएमके प्रमुख करुणानिधि के खिलाफ मोर्चा खोल दिया है।
तमिलनाडु में विधानसभा चुनाव में भारी जीत के बाद एआईएडीएमके अध्यक्ष जयललिता ने अपने मुख्य प्रतिद्वंद्वी डीएमके प्रमुख करुणानिधि के खिलाफ मोर्चा खोल दिया है। भ्रष्टाचार के मुद्दे पर एआईएडीएमके के नेता वी मैत्रेयन ने कहा कि डीएमके की सरकार ने जो भी गड़बड़ियां की हैं, उसका खामियाज़ा उसे भुगतना होगा। साथ ही पार्टी पर नए मामले भी शुरू किए जाएंगे।  तमिलनाडु में जयललिता की पार्टी एआईएडीएमके के गठबंधन ने बहुमत हासिल किया है। पार्टी अपने बूते भी बहुमत हासिल कर चुकी है। ऐसा वहां दशकों बाद हुआ है। माना जा रहा है कि 2 जी घोटाले में डीएमके के लोगों का नाम आने के कारण करुणानिधि को ये करारा झटका लगा।  तमिलनाडु में डीएमके को मिली करारी हार से पूर्व टेलीकॉम मंत्री ए राजा भी काफी निराश हैं। 2 जी घोटाले में फंसे राजा फिलहाल दिल्ली की तिहाड़ जेल में बंद हैं। कल जब राजा अदालत में आए, तो वहां मौजूद पत्रकारों ने उनसे चुनाव नतीजों पर प्रतिक्रिया जाननी चाही, तो राजा ने कहा कि मैं न्यायिक हिरासत में हूं और मैं इस पर कोई बयान नहीं दे सकता।